Kommandoer 

En god styrmand skal kunne give sit mandskab korrekte, præcise og klare kommandoer i alle situationer, der kan opstå på en rotur. Det er nødvendigt at styrmanden taler højt.
Det er kun er styrmanden i båden (den der sidder på styrmandssædet), der giver kommandoerne.  Det er dog sådan at giver den ansvarshavende styrmand en anden kommando, skal denne altid respekteres af alle de øvrige roere i båden - inklusive styrmanden. 
Kommandoerne skal være tydelige med hensyn til hvilken side i båden der skal gøre hvad, hvornår det skal gøres, og hvornår roerne skal holde op med at gøre det.
Mange af kommandoerne kan varsles på forhånd med et "klar til at...". Når styrmanden siger dette betyder det, at der efterfølgende kommer en kommando til roerne - og ikke at man skal begynde selve kommandoen. En lignende kommando er "næste tag...". Denne kommando betyder, at efter man har ført åren ud af vandet, skal man udføre kommandoen.

	Kommandoer til at gå om bord og at komme fra borde

	"1 og 2 (3 og4) Klar til at gå om bord" 
	Styrmanden holder båden fast midtskibs. Roerne stiller sig ved deres pladser med front mod styrmandssædet og er klar. 


	"1 og 2 (3 og4) Om bord" 
	Roerne anbringer den fod, der er nærmest båden på bundbrættet mellem spændholt og sæde. Der kan støttes med en hånd på hver ræling og den anden fod placeres ved siden af den første. Roerne sætter sig på sædet og anbringer fødderne i spændholterne.


	"1 og 2 (3 og4) Klar til at gå fra borde" 
	Styrmanden holder båden fast midtskibs. Roerne løsner årer og fodremme og gør sig klar til at forlade båden 


	"1 og 2 (3 og4) Fra borde" 
	Roerne kører frem på sædet, anbringer fødderne på bundbrædderne, støtter eventuelt på begge rælinger. De rejser sig, sætter den nærmeste fod på ponton (eller anlægssted) og stiger op.


	Kommandoer til at komme fri og skabe balance

	"Sæt fra" 
	De roere, der sidder naturligt for afsætning, sætter fra. Hvorledes afhænger af stedet, det gøres så båden kommer fri af anlægsstedet. Det kan gøres med hånden, bådshagen eller åren.


	"Balance" 
	Roerne sidder i vel-roet stilling og trykker årehåndtaget ned på rælingen. Styrmanden skaber balance ved at flytte sig på styrmandssædet 


	Kommandoer til at starte roning eller skodning

	"Til roning klar" 
	Roerne kører langsomt frem og er klar til at begynde roningen.
 

	"Ro væk" 
	Roningen påbegyndes og skal fortsættes indtil styrmanden giver en ny kommando 


	"Til skodning klar" 
	Roerne trækker årehåndtaget ind til brystet og vender årebladet 'baglæns' 


	"Skod væk" 
	Roerne sætter årerne i vandet og trykker håndtaget fremad. Skodningen skal fortsættes indtil styrmanden giver en ny kommando 


	Kommandoer til at ændre fart eller standse

	"Vel roet" eller "Det er vel" 
	Roningen skal straks ophøre og roerne skal sætte sig i vel-roet stilling (Roerne kører sædet tilbage og holder åren, så den hviler på rælingen). Kommandoen skal falde i slutningen af rotaget. 


	"Småt roning" 
	Roerne fører årerne let gennem vandet med samme kadence som før, men trækket er svagere, således at båden netop har styrefart. 


	"Fuldt træk" 
	Alle roere skal igen trække lige kraftigt. Bruges til at ophæve "småt roning". 


	"Åren på vandet"
	Stillingen er som ved "Det er vel" men åren er på vandet. Forskellen mellem "Åren på vandet" og "Sæt i" er at "Åren på vandet" benyttes når båden ligger stille. 


	"Sæt i" 
	Roerne sænker årebladet ned under vandet. Årebladet holdes vandret så det fanger vandet og bremser båden blidt. Styrmanden skal sikre sig at roerne har strakte arme og ben! Hvis der er tid, skal man først kommandere "vel roet" og "klar til at sætte i". Hvis båden ikke bremser hurtigt nok, kan man straks følge op ved at kommandere "sæt hårdt i". 


	"Sæt hårdt i" 
	Åren drejes således, at bladet kommer til at stå i lodret stilling med den hule side vendt mod bevægelsesretningen. Manøvren bruges, hvis der ikke opnås tilstrækkelig opbremsning ved at sætte i. Er det ikke tilstrækkeligt at sætte hårdt i, skodder man direkte fra denne stilling.

	Kommandoer til at ændre bådens retning

	"Bagbord småt roning"
"Bagbord vel roet" 
"Bagbord sæt i" 
"Bagbord sæt hårdt i" 
	Med disse kommandoer kan man dreje både mere eller mindre skarpt mod bagbord. Båden drejer mindst ved "bagbord småt roning" og mest ved "bagbord sæt hårdt i". Drej ikke skarpere end nødvendigt, det er anstrengende for roerne. 


	"Styrbord småt roning" 
"Styrbord vel roet" 
"Styrbord sæt i"
"Styrbord sæt hårdt i"
	Som ovenfor, blot drejer båden nu mod styrbord. 

	"Styrbord - fald ind"
eller "Bagbord - fald ind" 
eller blot "Lige træk" 
	Styrbord (eller bagbord) falder ind i den roning (eller skodning) der foretages af den anden sides roere. Bruges hvis styrmanden har kommanderet "styrbord vel roet" eller lignende for at dreje båden. 


	Kommandoer til vending af båden

	"Bagbord til skodning klar - styrbord skal ro - skod væk" 
	Denne kommando vender båden til bagbord, dvs mod uret (huskeregel: båden drejer til samme side som man skodder). Bagbordsroerne sætter sig i til-skodning-klar-stillingen Styrbordsroerne bliver siddende i vel-roet-stillingen. Idet der kommanderes "skod" begynder bagbordsroerne at skodde, og samtidig kører styrbordsroerne frem og tager et rotag så snart bagbordsroerne er færdige med deres skoddetag. Der skiftevis ros og skoddes indtil styrmanden kommanderer "det er vel". 


	"Styrbord til skodning klar - bagbord skal ro - skod væk" 
	Denne kommando vender båden til styrbord, dvs med uret (huskeregel: båden drejer til samme side som man skodder). Styrbordsroerne sætter sig i til-skodning-klar-stillingen Bagbordsroerne bliver siddende i vel-roet-stillingen. Idet der kommanderes "skod" begynder styrbordsroerne at skodde, og samtidig kører bagbordsroerne frem og tager et rotag så snart styrbordsroerne er færdige med deres skoddetag. Der skiftevis ros og skoddes indtil styrmanden kommanderer "det er vel". 


	Diverse kommandoer

	"Kvart åren" 
	Åren bliver i svirvlen, men trækkes indenbords uden at roningen standser. Den yderste hånd placeres på indre skaft nær klemringen og inderste hånd placeres på den anden side af klemringen. Dette gøres muligt ved at trække åren ind med den yderste hånd. Åren trækkes ind under et fremstræk, hvorefter roningen fortsættes, dog i et noget langsommere tempo. Manøvren anvendes f.eks. hvor passagen er smal.


	"Åren ud" 
	Modsat af "kvart åren"-kommandoen. Under tilbagekørslen skubbes åren ud uden at roningen standser. 


	"Åren langs" 
	Roerne slipper åren med den yderste hånd, læner overkroppen kraftigt tilbage, og fører åren hen over hovedet med den indvendige hånd. Bruges ved passage af et smalt sted eller ved anløb af en bro og skift af pladser i båden. 


	"Åren ind"
	Manøvren udføres modsat ”åren langs” og ender i ”vel roet” stilling.


	"Rejs årer" 
	Styrmanden skal først kommandere "vel roet" og "klar til at rejse årer", og han skal sikre sig at roerne har løsnet årerne fra svirvlerne. Hver roer rejser sin åre ved at flytte den indvendige hånd ud til svirvlen, hvor åren fattes med et undergreb. Åren trækkes ind i båden før den løftes med et sving til lodret stilling ved at bruge begge hænder. Den stilles ned i båden med håndtaget hvilende på bundbrættet tæt ind langs midterlangremmen. Den hule side af bladet vender mod styrmanden. Åren holdes med den indvendige hånd øverst i højde med skulderen og den anden nederst ud for benene. Rejsning af årer benyttes som hilsen, samt hvor forholdene kræver det ved særlige anlægspladser.


	"Lad falde" 
	Ophæver "rejs årer"-kommandoen. Roerne sænker forsigtigt årerne ned på plads i svirvlerne og spænder dem fast. Derefter indtager roerne "vel roet"-stillingen. 


	"Se til åren" 
	Alle roere skal se til deres eget åreblad så det ikke støder ind i noget under roningen. Er en forhindring tæt på åren, skal roeren kvarte åren eller lade den gå langs. Hvis der kun er forhindringer i den ene side, kan man kommandere "styrbord (eller bagbord) se til åren". 

	”Åren tværs”
	Åren bliver i svirvlen men trækkes indenbords indtil roeren har fat ca. midt på åren og klemringen når modsatte ræling. Udføres på samme måde, som når man kvarter årer. Manøvren anvendes f.eks. ved tillægning til ponton eller passage under en bro. Kan med fordel indledes med ”Se til åren (i styrbord eller bagbord afhængig af hvilken side der f.eks. lægges til ved)” 



